钦定古今图书集成/明伦汇编/氏族典/第097卷 > 《廖用贤尚友录》 > 苻健
## 钦定古今图书集成/明伦汇编/氏族典/第097卷 > 《廖用贤尚友录》 > 苻健

按《晋书苻健载记》，“健字建业，洪第三子也。初，母羌氏，
梦大罴而孕之。及长，勇果便弓马。洪死嗣位，去秦王
之号，称晋爵。时杜洪窃据长安，健密图之，自称晋征
西大将军、都督关中诸军事雍州刺史，尽众西行，所
至无不降者。健引兵至长安，洪奔司竹。健入而都之，
遣使献捷京师。健军师将军贾元硕等表健为侍中”
大都督关中诸军事、大单于、秦王。健怒曰：“我官位轻
重，非若等所知。”既而潜使讽元硕等使上尊号。永和
七年，僭称天王大单于，建元皇始。八年，僭即皇帝位
于太极前殿，与百姓约法三章，薄赋卑宫，垂心政事，
优礼耆老，修尚儒学，关右称来苏焉。死时年三十九，
在位四年，伪谥明皇帝，庙号世宗，后改曰“高祖。”